Larmia e kandidatëve e bën të veçantë garën presidenciale të 2008-ës
Anketat tregojnë se mbështetjen më të madhe mes kandidatëve demokratë e kanë Senatorët Hillari Klinton dhe Barak Obama
Anketat tregojnë se mbështetjen më të madhe mes kandidatëve demokratë për president e kanë një grua: Senatorja Hillary Clinton dhe një afrikano-amerikan: Senator Barack Obama. Vëzhguesit thonë se Guvernatori i New Mexicos, me origjinë hispanike Bill Richardson mund të jetë gjithashtu një kandidat i fortë. Para 20 vjetësh, Ellen Malcolm krijoi një rrjet politik në Washington të quajtur Lista e Emilisë për të mbledhur fonde për gratë kandidate demokrate. Ajo thotë se në atë kohë, askush nuk i merrte gratë seriozisht në politikë. Zonja Malcolm thotë se që atëherë votuesit janë mësuar me idenë e zgjedhjes së një gruaje. Lista e Emilisë për herë të parë po i jep mbështetjen një gruaje për postin e presidentit: senatores Hillary Clinton. Sipas anketave, ajo është në krye të kandidatëve demokratë për president. Kur hyri në garë ajo tha se synimi i saj ishte të fitonte. Mes kandidatëve me shanse për emërimin është edhe senatori demokrat afrikan-amerikan Barack Obama dhe një hispanik: Guvernatori i New Mexicos Bill Richardson. Të tre këta udhëheqës politikë janë kandidatë legjitimë për president. Scott Keeter kryen sondazhe për Qendrën Studimore Pew në Washington. Zoti Keeter thotë se shumë amerikanë janë tani në gjendje të shikojnë përtej gjinisë, apo racës së kandidatëve kur vlerësojnë aftësitë e tyre dhe zotësinë për të udhëhequr. Me të njëjtën logjikë, vëshguesit thonë se kandidatët nuk do të jenë në gjendje të fitojnë në zgjedhje duke tërhequr vetëm votuesit e pakicave. Kur bëhet fjalë për popullsinë hispanike, pakica që po rritet më shpejt në Shtetet e Bashkuara, Stephen Hess, ekspert për zgjedhjet në institutin Brookings në Washington thotë se kjo prirje nuk i shton automatikisht shanset e zotit Richardson për emërimin e Partisë Demokrate.//kk// Zoti Hess thotë se po ashtu nuk ka shenja se Senatori Obama do të fitonte votat e afrikan-amerikanëve më shumë sesa zonja Clinton. Sondazhet tregojnë se ajo është figurë popullore mes komuniteteve të zezakëve. Zoti Hess thotë se senatori Obama është forcuar politikisht si çdo politikan tjetër, duke përfaqësuar shtetin e tij pavarësisht nga ngjyra e zgjedhësve të tij.